  Виталий Пронин Лушкем ӧвӧл шара Дунне литературалэн ӝажы вылаз уноез книгаос яратон сярысь. Кыӵеен со возьматэмын удмурт романъёсын, кылбуръёсын? «Ингож» студилэн берло пумиськоназ ӵапак та сярысь вераськон ӝутэмын вал.Куное вуизы тодмо писательёс: Сергей Матвеев - аслаз романъёсаз яратонлэсь бичатӥсь сиоссэ быгатыса кыска - но Елена Миннигараева - «Мумы» повестяз нылкышнолэсь лушкем яратӥсь лулзэ шараяз. Удмуртъёс, пе, возьдаськисесь, соин ик яратон сярысь гожтыкузы но, авторъёс ӵемысь чупаськонлэсь пыдлогес уг пыро. Тазьы малпало тросэз лыдӟиськисьёс.- Тросаз произведениосын геройёс лаш-лаш чупасько но, соин яратон быре. Яратон - со бриллиант кадь, котькуд палыныз ворекъя, чупаськон сяна, отын секс но вань. Со сярысь чебер гожтыны быгатон кулэ, соку зэмос искусство кылдэ. Ог 20 ар талэсь азьло  «Шузи» романме гожтэме бере мон вылэ трос сяласькизы, книгаме поттыны но кема пумитъяськизы. Соку мон, егит мурт, огласянь, шумпотӥ но, литератураын сыӵе бугыръяськон ӝутӥ шуыса - «Кенеш» журналлэн одӥг номераз ик, произведениме курласа, 4 статья потӥз, - тодаз вае Сергей Матвеев.- Мон, огласянь, тӥледлы вожъяськисько: тӥ воргорон, эрико, - итӥське бордаз Елена Миннигараева. - Мон луысал ке воргорон, олокызьы но гожъяськысал ни… Кылем арын «Ингож» газетэ куризы «Мумы» повестьысьтым оглюкетсэ поттыны, мон гордэктыса соглаш луи, куд-ог интыоссэ куяй. Озьы ӧй вал кароно, дыр, но… Мон повестьме гожтӥ 20-21 арескам, мыным дунне вал, мар со пумысен шуоз калык. повестьын укыр шара интыосыз вань ке но, валтӥсь интыын воксё мукетыз ук. Аръёс ортчыса, произведениед шоры мукет синмын учкыны кутскиськод. Али мон яратон сярысь мукет сямен гожтысал. Но сокем бугыртысал меда со адямиез?- Кызьы шуиз Италиысь гожъяськись, философ Умберто Эко, гожтэм произведение ас понназ улыны кутске. Со книга тынад ӧвӧл ни, со лыдӟисьлэн, - вераськонэ пыриськытэк уг чидаськы. - Нош кӧня лыдӟись, сомында ик малпан. Кызьы гинэ валэктыны уг луы одӥг текстэз!- Озьы, дыр, но куке, книгаез лыдӟыса, адямиос тынэсьтыд юаны кутско, улонад зэм но-а сыӵе учыр вал шуыса, куке уг валало, со литературной, малпам произведение шуыса, гадь тырад шокчемед, эрико гожъяськемед уг луы ни, - валэктэ Елена Миннигараева.- Сыӵе мылкыдын улӥд ке, ноку но ӟеч произведение уд гожты, - шуэ Сергей Матвеев. - Мон, романме, кылбурме йылпумъяса, точка пуктӥсько, озьыен, азьлане вамыш лэсьтӥсько, нош произведение мышкам кыле. Со котькызьы мед улоз. Но мон валасько, кышномуртъёс вордӥськыкузы ик дунне шоры анай синмын учкыны кутско.- Лыдӟись шӧдэ, кудӥз автор четлык пушкын улэ, нош кин эрико гожъяське. Берпуметӥез ас шӧдонзэ дышем сямъя гинэ уг возьматы, выль амалъёс утча. Яратонлэн «усьтымтэ палыз» сярысь но чебер гожтыны быгатэ, - вера кылбурчи Юлия Разина. - Мон али бичасько яратон сярысь учыръёсты. Адямиос нырысь уг усьтӥсько, мар со сярысь вералод, шуо. Но пумен-пумен кенешыса кылзы сэрттӥське ик. «Татын мон пыд улысьтым музъемез шӧдэмысь дугдӥ» кылъёсты верало но, «ой, оломар верасько ни» шуыса, нош ик мадемзэс урето. Асьмелэн сяммы сыӵе, лэся, - дӥсьтӥсьтэм.Егит гожъяськись Дарали Лели шуэ: яратон сярысь эрико но чебер гожтӥсьёс али асьмелэн ӧвӧл. Ӟуч критик Дмитрий Быков но алигес вераз: берло дыре ӟуч литература мӧзмыт луиз, шӧдӥське, пе, автор произведенизэ кужмысь вордэ шуыса. «Иван Петрович отчы мынӥз, собере тае кариз» манеръя гожъяськон сюлэмез уг ни вырӟыты. Макем тунсыко формаосты быръё туала егит авторъёс но, макем, ас вакытсылы тупаса, гожъяськизы 20-тӥ-30-тӥ аръёсысь писательёсмы. - 20-тӥ-30-тӥ аръёсы авторъёс асьсэ произведениосазы туж чебер, быгатыса гожъязы яратон сярысь, отын вань сантэман но, яратонэз вылӥе ӝутон но... Кылсярысь, К. Гердлэн «Матӥ» веросэз, К. Митрейлэн «Секыт зӥбет» романэз, М. Волковлэн «Парсь Петя» веросэз. М. Коноваловлэн «Вурысо бам» романаз син азе пуктымон яркыт, пудо-животэн ӵошатыса, суредамын нылэз сантэман, - вера тодосчи Светлана Арекеева.Озьыен, яратон тема литератураын ялан пушйиз но солэн пуштросэз пӧртэм пумо луылӥз - кышномурт но воргорон, автор но творчество, адями но уж...- Яратон сярысь сю, сюрс, миллион книга но гожтӥм ке, ум быгатэ вераны, мар со сыӵе, - малпанзэ вера Сергей Матвеев. - Котькинлэн валанэз аслаз. Улон, творчество - со утчаськон, чеберлык доры мынон. Англиысь писательлэн У. Шекспирлэн вань 154 сонетэз, одӥгаз  сонетаз со ӝожтӥське: та улон туж секыт, курыт маке, кулон, басьты монэ ас дорад, но берпуметӥ чураз малпанзэ чутрак воштэ: кулон, эн басьты монэ, та улон вань яратон. Яратон - со туж кужмо, кулэ маке.http://udmdunne.ru/2017/03/kudzeh-gozht%d3%a5z-nylkyshno-kudzeh-piosmurt/ * * *Котьку сямен студиын эскеремын вал егит кылбурчиосмылэн ужъёссы но. Кылем арын ортчытэм «Ингож» семинар бӧрсьы азьлане бадӟым вамыш лэсьтэм Татьяна Баталёва. Чуръёсыз вольытэсь, чылкытэсь, шӧдӥське, кылыз бордын ужам. Табере кулэ на тунсыко образъёсты шедьтыны, кылбурлэн кабъёсыныз шудыны… Кызьы, шуом, каре Лилия Юртаева. Таиз кылбурчи лыдӟиз 3-4 аръёс талэсь азьло гожтэм кылбуръёссэ. Берло дыре ӧй ни, пе, гожъяськы.Вераськон вискын кылбур чуръёсты но тодманы вырим. Тазэ яратон сярысь кылбурез пиосмурт гожтӥз яке кышномурт? Тодыны секыт вылэм. «Пиосмуртэн валтэ йырвизь, нылкышноен - мылкыд» веранлы осконо вылымтэ.Мария Векшина Туспуктӥз А. Горбунов  